ЩIэм тету
КъБР-м Егъэджэныгъэмрэ щIэныгъэмкIэ и министерствэм Мониторингымрэ статистикэмкIэ и центрым иджыблагъэ щекIуэкIащ зэIущIэ щхьэпэ. Министерствэм и лэжьакIуэхэр, егъэджэныгъэмкIэ щIыпIэ IэнатIэхэм я унафэщIхэр , «Ростелеком», «Барс Групп» IуэхущIапIэхэм КъБР-м щаIэ къудамэхэм я лIыкIуэхэр зыхэта а зэхуэсым щытепсэлъыхьащ егъэджэныгъэм электрон Iуэхутхьэбзэхэр хэлъхьэным.
Министерствэм и пресс-IуэхущIапIэм и лэжьакIуэ Ныбэжь Таисэ хъыбар къызэрыдигъэщIамкIэ, сабий садхэм мы зэманым щыщыIэ чэзум набдзэгубдзаплъэу узэрыкIэлъыплъыфын «07.Егъэджэныгъэ» программэр зэIущIэм и утыкум щагъэлъэгъуащ «Ростелеком», «Барс Групп» IуэхущIапIэхэм я IэщIагъэлIхэм. Апхуэдэ Iэмалыр къэбгъэсэбэп хъунущ сабийхэр садым зэрептыну лъэIу тхылъыр адэ-анэхэм щызэрагъэпэщым къыщыщIэдзауэ ахэр чэзум зэрагъэувым, гъэсапIэм къызэращтэм деж щиухыжу. Интернетым и Iэмалхэр къэзыгъэсэбэпыф дэтхэнэ адэ-анэри Зыуэ щыт къэрал, щIыпIэ Iуэхутхьэбзэхэм я порталым ихьэурэ, зыхуей гъэсапIэм и чэзум и быныр игъэувыфынущ, егъэджэныгъэмкIэ щIыпIэ IэнатIэм мыкIуэу.
«Апхуэдэ Iуэху зехьэкIэщIэм и фIыгъэкIэ, ди нэIэм сыт щыгъуи щIэтыфынущ сабий гъэсапIэхэм щыщыIэ чэзур, — жеIэ КъБР-м Егъэджэныгъэмрэ щIэныгъэмкIэ и министерствэм и департаментым и унафэщI Мэртазэ Залымхъан. — Апхуэдэу къызэгъэпэща хъунущ сабий садхэм екIуалIэ цIыкIухэм зыуэ щыт я реестр, дэтхэнэ гъэсапIэми щыщыIэ щытыкIэми хуиту укIэлъыплъыфынущ.
Фигу къэдгъэкIыжынщи, зи гугъу тщIы электрон Iуэхутхьэбзэхэр гъащIэм хэпщэным теухуа унафэ щхьэхуэ УФ-м и Правительствэм къыдигъэкIауэ щытащ 2009 гъэм и кIэухым. Абы ипкъ иткIэ, 2014 гъэм и щIышылэ мазэм и 1-м къыщыщIэдзауэ сабий садхэм щыщыIэ чэзум зыпыптхэ хъунущ электрон IэмалхэмкIэ. Адэ-анэхэм ятхыпхъэщ электрон лъэIу тхылъыр. Абы къыщыгъэлъэгъуэн хуейщ уи быныр сыт хуэдэ сабий сад бгъэкIуэнуми. ЛъэIу тхылъыр птхы хъунущ сабийр къыщалъхуа дыдэм къыщыщIэдзауэ, а Iуэхутхьэбзэм ущыхуэныкъуэну зэманри щыбубзыхуу. Чэзур зэрыкIуатэм иужькIэ укIэлъыплъыфынущ ИнтернетымкIэ, электрон пощтымкIэ хъыбар къыпIэрыхьэурэ.
КЪАРДЭН Маритэ.
